Өлкән сыйныфларга – ярый, башлангычларга – юк

	Беренче ноябрьдән Мәскәүнең Пирогов исемендәге Россия медицина университетында милли һәм дини хасиятне аңлатучы яулык бәйләгән кызларны укырга кертми башларга җыенганнар иде. Шөкер, университет ректоры Андрей Камкин белән Россия Мөфтиләр шурасы рәисе урынбасары Рушан Аббасов очрашып сөйләшкәч килешүгә ирешелгән.	 Ректорның әлеге җәһәттәге боерыгы пәйда булгач: “Ректор чыгарган боерык Россия белән ислам илләре арасындагы мөнә­сәбәткә зыян китермәсен өчен кулдан килгәннең барысын да эшләргә тырышачакбыз. Мондый тыюлар ислам илләрендә Россиянең абруен төшерәчәк. Бу беркемгә дә кирәк түгел һәм безнең файдага булмаячак. Әле­ге гамәл Россия Кон­ституциясенә каршы килә”, – дип белдергән иде Рушан хәзрәт. Медицина учреждениесе студентларын бер төсле киендерү зарурлыгы бар, дип аңлаткан иде әлеге боерыкны чыгару сәбәбен ректор. “Дини таләпләрне үтәү тиешлеген кире какмыйм, әмма дин кушканча киенү нәтиҗәсендә килеп чыккан аерма мөмкин кадәр азрак булсын иде”, – дигән ул очрашу вакытында. Шул ук вакытта ректор, Шә­рекътәге кебек булмаса да, яулык туташларның чәчен һәм муенын капларга тиеш, дигән таләп белән килешкән. 
	Рәшит МИНҺАҖ	
Ватаным Татарстан

	№ 161 | 07.11.2014	


